Projektbüroode liit soovitab ehituse riigihangetel loobuda projekteerimis-ehitustöövõtu meetodi kasutamisest, mis soosib ainult kõige odavamaid pakkumisi.
Projekteerimisfirma ETP Grupi juhatuse liige Matti Leinboki sõnul jäävad suured, kvaliteetset tööd tegevad projekteerimisfirmad riigihankekonkurssidelt praegu kõrvale, kirjutab Eesti Päevaleht.
?Riigihangete võitjad on kahe-kolme inimese firmad, sest suured firmad ei saa tööd nii odavalt teha: nad investeerivad rohkem töötajate koolitusse, tootearendusse, kvaliteedijuhtimise ja tagamise süsteemi,? nentis Leinbok. ?Kuna praeguse süsteemi järgi vaadatakse projekte ainult hinna järgi, siis odavamate pakkumiste eelistamisel kannatab just kvaliteet.?
Projektbüroode liidu esimehe Tõnis Tarbe sõnul tuleks pakkumised paremini läbi arutada. ?Riigi ehitised näitavad riigi jõukust ja peavad olema püsivad,? lausus ta. ?Kui tehakse projekt, siis tuleb küsida pakkujate käest, kuidas hinnad kujunevad ja kas töömaht on selline, nagu tellija seda soovib.?
Parimate hinna ja kvaliteedi suhtega pakkumiste leidmiseks tegi projektbüroode liit ettepaneku muuta riigihangete seadust ja selle rakendusakte nii, et oleks välistatud huvide konflikti tekkimine ehitise kavandajal-projekteerijal, kes peaks esindama tellija huve sõltumatult, mitte ehitusorganisatsiooni alltöövõtjana. Seaduse muutmiseks alustab tööd rahandusministeeriumi komisjon.
Odavaima pakkumise valimine tõi probleeme näiteks Kiili vallale ? sealse koolimaja rekonstrueerimine jäi projekti taha venima. Valla arvutuste järgi pidanuks töö maksma kuni kaks miljonit krooni, võitnud firma pakkus seda aga poole odavamalt.